Publication: Magyar Közlöny
Issue: MK-1998-100 (Year: 1998, Number: 100)
Era: 1990-2004
Section: A felmentés feltételeit a 4/1996. (V. 24.) MüM rendelettel módosított 10/1993. (XII. 30.) MüM rendelet 7. §-a
Paragraph Index: 796

5. A szakmai vizsga értékelése Írásbeli vizsga Értékelését a központi tételekhez kiadott útmutató szerint kell végezni, és eredményét a részvizsgák átlagával kell minősíteni. Szóbeli vizsga — A vizsga első része a záródolgozat megvédése. A mintegy 30—40 oldalas záródolgozat a vizsgázó önálló munkája, amelynek azt kell bizonyítania, hogy alkalmas a szakterülethez kapcsolódó feladatok megoldására. A dolgozatot vizsgabizottság előtt kell megvédeni. A dolgozatnak önálló gondolkodásmódot kell tükrözni, tartalmaznia kell a jelölt értékelő véleményét és javaslatait. A záróvizsgán a vizsgázó ismerteti a feladat megoldását és válaszol a vizsgabizottság által — a záródolgozattal kapcsolatban feltett — kérdésekre. A záródolgozat érdemjegyéről a vizsgáztató bizottság dönt, a bíráló által javasolt osztályzat figyelembevételével. Ha a záródolgozatra a vizsgázó a bírálótól elégtelen minősítést kapott, akkor ezt a vizsgázóval, a vizsganap előtt közölni kell. Elégtelen bírálat esetén a záródolgozat védhetőségéről a vizsgabizottság dönt. — A vizsga második része a szóbeli elméleti vizsga. A szóbeli vizsga a mérnökasszisztensi ismeretek és a záródolgozat témaköréhez kapcsolódó szakismeretek elsajátításának színvonalát hivatott értékelni. A szóbeli vizsga két kötelező és egy választható tantárgyból áll. A szóbeli vizsgán a vizsgázó feleletét tantárgyanként kell értékelni. A szóbeli vizsga eredményéről a vizsgabizottság dönt. A szóbeli vizsga eredményét a védés és a részfeleletek eredményének egyszerű számtani átlagával kell minősíteni. Eredménytelennek kell a vizsgát tekinteni, ha a vizsgatárgyak bármelyikéből a vizsgázó elégtelen osztályzatot kapott. Gyakorlati vizsga Eredményét a részfeladatok megoldásának értékelése alapján kell meghatározni. Ha a gyakorlati vizsga eredménye elégtelen, akkor a gyakorlati vizsgát meg kell ismételni, és szóbeli vizsgára nem bocsátható a vizsgázó. A szakmai vizsga összefoglaló minősítése: — Eredményes vizsgát tett az a jelölt, aki az írásbeli, szóbeli és a szakmai gyakorlat vizsgakövetelményeit teljesítette. Az elméleti vizsga eredményét az írásbeli és a szóbeli vizsgarész eredményéből kell kiszámítani: = az írásbeli vizsga eredményének 40%-os, = a szóbeli vizsga eredményének 60%-os súlyfaktorral történő figyelembevételével, = a gyakorlati vizsga eredményét a gyakorlati vizsgarész részfeladataira kapott érdemjegyek átlagolásával kell kiszámítani. — Sikertelen a szakmai vizsga, ha a vizsgázó bármelyik tantárgyból elégtelen osztályzatot kapott. A szakmai vizsgával kapcsolatos bármely vitatott kérdésben a vizsgabizottság dönt.

Source: https://magyarkozlony.hu/hivatalos-lapok/909a5953c3c2805a320f6682c6e0e5d6d0dc7761/dokumentumok/0b3a67bf69ffa05ccdd109a2e066c7ae3cc2fa70/letoltes